
1. 2027. a kalendriaasta otsetoetuste eraldise suurendamine

21. juulil avaldati Euroopa Parlamendi ja nõukogu määrus (EL) 2026/1768, millega muudetakse määrust (EL) 2021/2115 seoses konkreetsete sekkumisviisidega erakorralise ajutise toetuse andmiseks Euroopa Maaelu Arengu Põllumajandusfondist (EAFRD) ja võimalusega kohandada otsetoetuste eraldisi 2027. kalendriaastaks ning määrust (EL) 2021/2116 seoses paindlikumate normidega ettemaksete tegemiseks, et reageerida Lähis-Ida kriisist tingitud väetisehindade tõusule (ET L, 21.07.2026, lk 1–11). Määrus hõlmab mitmeid meetmeid, mille eesmärgiks on leevendada Euroopa Liidu põllumajandustootjate olukorda tulenevalt Lähis-Ida kriisist tingitud väetisehindade tõusust.

Muuhulgas on nimetatud määruse artikli 1 punkti 8 kohaselt liikmesriikidel võimalik kas suurendada või vähendada oma 2027. a kalendriaasta otsetoetuste eraldisi sama määruse II lisas (määruse (EL) 2021/2115 XVI lisas) toodud maksimumsummade ulatuses. Eraldiste suurendamise aluseks on Euroopa Komisjoni sõnul perioodile 2028–2034 järgneva EL-i pikaajalise eelarve vahendid. Regionaal- ja Põllumajandusministeerium Euroopa Liidu ühise põllumajanduspoliitika Eesti strateegiakava aastateks 2023–2027 (ÜPP SK) korraldusasutusena teeb ettepaneku võimalust kasutada ning suurendada Eesti ÜPP SK 2027. a kalendriaasta otsetoetuste eraldist maksimaalse võimaliku, ehk 26 404 994 euro võrra. Muudatuse tulemusel suureneb Eesti ÜPP SK 2027. a otsetoetuste eraldiste kogueelarve 205 018 748 eurolt 231 423 742 euroni.

26 404 994 euro jaotamisel on peamiselt arvestatud selliste sekkumiste ja tegevustega, mis panustavad taimekasvatustoodangusse, sest see osa põllumajandussektorist on olnud enim viimastel aastatel negatiivselt mõjutatud. Ainuüksi Lähis-Ida kriisist põhjustatud arvestuslikud kahjud taimekasvatussektorile on hinnanguliselt 41 miljonit eurot. Lisaks sisendhindade tõusule on Eesti taimekasvatust ja aiandust viimastel aastatel mõjutanud ebasoodsad ilmastikuolud, mis on mitmel aastal vähendanud saagikust ning ettevõtete majandustulemusi. Seetõttu tabas 2026. a sisendhindade tõus põllumajandustootjaid olukorras, kus mitme järjestikuse aasta ilmastikuriskid on juba vähendanud ettevõtete finantsvõimekust ja võimalusi täiendavaid kulusid omavahenditest katta. Ka tootjahindade areng näitab, et põllumajandustootjatel ei ole olnud võimalik sisendhindade suurenemist täielikult edasi kanda toodangu müügihindadesse, mistõttu suureneb surve tootmismarginaalidele. Enamiku peamiste põllukultuuride puhul on kokkuostuhinnad võrreldes 2025. a algusega langenud või püsinud madalad ning ka aianduses ei ole tootjahindade areng olnud piisav, et katta mineraalväetiste ja energiakulude suurenemist.

Eelarve suurenemine 2027. aastaks mõjutab ka sekkumistele ettenähtud eelarve osakaalusid (näiteks ümberjaotav toetus, millele on kohustus suunata vähemalt 5%). Eelarve suureneb sekkumiste vahel järgmiselt: 
· 1.1 „Põhiline sissetulekutoetus jätkusuutlikkuseks“ – 16 446 442 eurot;
· 1.2 „Täiendav ümberjaotav sissetulekutoetus jätkusuutlikkuseks“ – 1 329 063 (suurendatud, kuna eelarve peab olema vähemalt 5%);
· 7.1 „Täiendav sissetulekutoetus noortele põllumajandustootjatele“ – 529 625 (suurendatud, et eelarve osakaal oleks vähemalt 2%);
· ÖK1 „Kliima- ja keskkonnakava: keskkonnasõbralik majandamine“ – 3 547 300 eurot;
· ÖK2 „Kliima- ja keskkonnakava: mahepõllumajanduse ökokava“ – 1 000 000 eurot;
· ÖK5 „Kliima- ja keskkonnakava: mesilaste korjeala toetus“ – 150 000 eurot;
· 1.3 „Põllumajandustootmisega seotud toetus piimalehma kasvatamiseks“ – 169 814 eurot;
· 1.4 „Põllumajandustootmisega seotud toetus ammlehma kasvatamiseks“ – 1 253 019 eurot;
· 1.5 „Põllumajandustootmisega seotud toetus lamba ja kitse kasvatamiseks“ – 333 465 eurot;  
· 1.6 „Põllumajandustootmisega seotud toetus tera- ja kaunviljakultuuride kasvatamiseks“ – 1 141 453 eurot:
· 1.7 „Põllumajandustootmisega seotud toetus puu- ja köögivilja ning marjakultuuride kasvatamiseks“ – 449 947 eurot;
· 1.8 „Põllumajandustootmisega seotud toetus seemnekartuli kasvatamiseks“ – 54 866 eurot.

2027. aastaks ette nähtud otsetoetustele eraldatud täiendavate vahendite lisandumine võimaldab vastavate sekkumiste eelarveid suurendada, mis omakorda väljendub ka vastavate sekkumiste planeeritud ühikumäärade suurenemises. Lisaks plaanitakse muudatusega suurendada tootmiskohustusega seotud otsetoetuste, põhilise sissetulekutoetuse, ümberjaotava toetuse ja noore põllumajandustootja toetuse ühikumäärade paindlikkust 25%-lt 50%-ni, mis toob kaasa sekkumiste maksimaalsete ühikumäärade suurenemise.

2. Sekkumises 0.3 väikeprojektide toetuse rahastamise suurendamine

Sekkumise 0.3 „Innovatsioonikoostöö projektid – Euroopa innovatsioonipartnerluse tegevusrühma projektid“ siseselt suurendatakse väikeprojektide toetuseks ettenähtud vahendeid arendusosaku toetuse vahendite arvelt 1 460 000 EUR ulatuses. Muudatusest tulenevalt muudetakse sekkumislehes ka kavandatud väljundeid: toetatavate väikeprojektide arvu suurendatakse 20-lt 23-ni, toetatavate arendusosaku projektide arvu vähendatakse 100-lt 27-ni.
Sekkumise senine rakendamine senine on näidanud, et ettevõtjate huvi arendusosaku ja väikeprojektide toetuste vastu on olnud esialgselt kavandatust erinev. Arendusosaku toetuse puhul on ettevõtjate huvi innovatsioonikoostöö läbiviimiseks osutunud eeldatust väiksemaks. Esimeses taotlusvoorus rahastati kavandatud 20 projekti asemel 7 projekti. Arendusosaku toetuse andmine aga 2025. aastal viibis seoses sekkumise rakendusmääruse muutmisega, mille eesmärk on võimaldada ettevõtjatel taotleda arendusosaku toetust jooksvalt vastavalt innovatsioonivajaduse tekkimisele. Väikeprojektide toetuse vastu on seevastu olnud ettevõtjate huvi väga suur ning toetuse nõudlus on ületanud olemasolevaid rahalisi võimalusi.

3. Sekkumises 3.4 maksimaalse toetuse määra suurendamine

Sekkumises 3.4 „Lühikeste tarneahelate ja kohaliku turu arendamine“ suurendatakse maksimaalset toetuse määra abikõlblike kulude maksumusest investeeringute puhul 50%-lt 65%-ni.
Sekkumise rakendamise käigus sektorilt saadud tagasiside kohaselt ei motiveeri kehtiv toetusmäär piisavalt ettevõtjaid investeerima. See on omakorda ka üks põhjustest, miks toetust on taotletud oodatust vähem ning mille tõttu on tekkinud oht, et osa eelarvevahendeid võib jääda kasutamata. 65% on maksimaalne võimalik toetuse määr, mida Euroopa Parlamendi ja nõukogu määruse (EL) 2021/2115 kohaselt investeeringute vormis rakendatavate sekkumiste puhul üldreeglina kasutada saab.

4. Sekkumises 8.2 toetusesaajate ringi laiendamine

Sekkumises 8.2 „Investeeringud ettevõtluskeskkonna arendamiseks maapiirkonnas“ laiendatakse sekkumise sihtrühma – lisaks äriühingutele, sihtasutustele, mittetulundusühingutele ja valitsusasutuste poolt hallatavatele riigiasutustele lisatakse toetusesaajate hulka ka kohalikud omavalitsused.
Praktika on näidanud, et ettevõtluskeskkonna arendamiseks ja põhiteenuste osutamiseks vajalike investeeringute tegemisel on mitmetel juhtudel eestvedaja ja projekti elluviija rollis just kohalik omavalitsus. Sellest tulenevalt on otstarbekas võimaldada kohalikel omavalitsustel olla ka sekkumises 8.2 taotlejateks.

5. Sekkumises 9.4 toetuse ühikuhindade muutmine

Sekkumises 9.4 „Loomataudide kontrolliprogrammide alase koostöö toetus“ muudetakse ühikuhindasid: IRT (infektsioosne rinotrahheiit) toetussummat loomühiku kohta vähendatakse 50 eurolt 30 euroni, VVD (veiste viirusdiarröa) toetussummat loomühiku kohta suurendatakse 32 eurolt 34 euroni. Lisaks tehakse muudatus, mille kohaselt sõltub edaspidi toetuse suuruse arvutamise aluseks olev ühikuhind konkreetsest kontrolli- ja likvideerimisprogrammist, täpsemalt sellest, kas programmi kohaselt loomi vaktsineeritakse või võetakse neilt vereproovi või tuleb neid nii vaktsineerida kui ka võtta neilt vereproovi.
Ühikuhindade aluseks on kontrolli- ja likvideerimisprogrammi koostamise ja rakendamisega seotud tegevuste kulud. Sekkumise rakendamise käigus on ilmnenud, et esialgu välja töötatud ühikuhinnad võivad olla suuremad, kui reaalsed kulud, mida toetuse taotleja teeb, seega tuli ühikuhinnad üle vaadata ja ajakohastada ning viia kooskõlla olemasoleva turuolukorraga. Eeskätt on oluline vältida toetuse ülemaksmist. Samas ei saa välistada, et poole aasta või aasta möödudes on vajalik ühikuhindu uuesti korrigeerida tulenevalt muutuvast turuolukorrast.

6. Muudatused finantsinstrumentide kaudu rakendatavates sekkumistes

Sekkumistes 2.3 „Toidutööstuste materiaalsed ja immateriaalsed tootlikud investeeringud (FI)“, 2.6 „Põllumajandustootjate tootlikud materiaalsed ja immateriaalsed investeeringud (FI)“ ja 3.1.2 „Ühistulised investeeringud materiaalsesse ja immateriaalsesse põhivarasse (FI)“ laiendatakse toetatavate tegevuste määratlust: „masinad ja seadmed“ asendatakse „materiaalse ja immateriaalse varaga“.
Sekkumises 3.1.2 ühtlustatakse sekkumise eesmärgi sõnastus analoogilise tagastamatu abi sekkumise 3.1.1 eesmärgi sõnastusega – „ühistegevuse soodustamine töötlemise etapis“ asendatakse sõnastusega „ühistegevuse soodustamine tootmise ja töötlemise etapis“.
Sekkumises 8.1 „Investeeringud ettevõtete konkurentsivõime tõstmiseks“ lisatakse toetatavate tegevuste kirjeldusse täpsustused, et tagastatava abi korral: 1) on abikõlblikud materiaalse ja immateriaalse vara kohaletoimetamise, paigaldamise ja seadistamise kulud, tingimusel et need on otseselt seotud rahastamisvahendi abil soetatava varaga; 2) on ehitamise puhul abikõlblik ka rekonstrueerimine ehitusseadustiku tähenduses ja renoveerimine.  
Sekkumise 8.1 sihtgrupi kirjelduses täpsustatakse, et tagastatava abi korral on toetusesaajateks väikese ja keskmise suurusega ettevõtjate (VKE) sihtgrupis ka mikroettevõtjad.

